Ma hoop dokter kan seun sonder penis helpArgieffoto Die seun het ŉ seldsame toestand genaamd epispadie en moet nog doeke dra. Hy moes reeds talle operasies ondergaan en urineer deur middel van ’n ingeplante buisie. Die ma het aan Netwerk24 gesê die buisie breek gereeld en veroorsaak ernstige blaasinfeksie. Prof. Dionne Celliers, ŉ uroloog van Pretoria, het gesê die seun ly aan ŉ erge geval van epispadie en het hom na die Rooikruis-kinderhospitaal in Kaapstad verwys. Die seun en sy ma sal op 28 Junie daarheen vertrek. Hulle sal daar vir prof. Andre van der Merwe, ŉ uroloog van die Universiteit Stellenbosch, ontmoet wat vroeër vanjaar die eerste penis-oorplanting ter wêreld gedoen het. “Ek hoop hy kan my kind help,” het die ma gesê. “Dit maak nie saak wat dit kos nie. Ek sal alles in my huis verkoop sodat my kind ŉ normale lewe kan lei.” Sy het gesê haar seuntjie word nooit na verjaarsdagpartytjies toe genooi nie, omdat hy steeds doeke dra. Hy word ook baie daaroor gespot. “Hy verstaan nog nie. Dit breek my hart,” het die ma gesê. News24